b'\n_START_ARTICLE_\nJordulv\n_START_SECTION_\nBeskrivelse\n_START_PARAGRAPH_\nJordulven har en gulbrun (m\xc3\xb8rkere brun med gr\xc3\xa5 grisling over ryggen) farge og med m\xc3\xb8rke striper p\xc3\xa5 tvers over kroppen. Snutepartiet er tiln\xc3\xa6rmet sort. P\xc3\xa5 fremre del av ryggen og nedre del av nakken danner dekkh\xc3\xa5ra ei sv\xc3\xa6rt karakteristisk m\xc3\xa1n, som kan reises slik at den virker mye st\xc3\xb8rre enn den egentlig er. Den kan minne om en liten stripehyene, men er mye mindre og har langt d\xc3\xa5rligere dental utrustning med kun 28\xe2\x80\x9332 tenner (3/3, 1/1, 3/2-1, 1/1-2), mens de andre artene har 34 (3/3, 1/1, 4/3, 1/1). BFQ (bitestyrkekvotient) er m\xc3\xa5lt til 77._NEWLINE_Hodet og kroppen utgj\xc3\xb8r vanligvis cirka 55\xe2\x80\x9380 cm i lengde, mens halen, som er sort og busket, utgj\xc3\xb8r cirka 20\xe2\x80\x9330 cm. Skulderh\xc3\xb8yden er normalt cirka 45\xe2\x80\x9350 cm og vekten ligger p\xc3\xa5 omkring 9\xe2\x80\x9314 kg (typisk cirka 10 kg) hos voksne dyr. \xc3\x98rene, som er framoverlutende og st\xc3\xa5ende, er lange og svakt avrunda mot spissen. Dersom jordulven angripes reiser den bust, krummer ryggen og inntar en sidevent posisjon for \xc3\xa5 virke st\xc3\xb8rre (som mange kattedyr), samtidig som den utsonder en sterk og meget ubehagelig od\xc3\xb8r fra analkjertlene.\n_START_SECTION_\nUtbredelse og habitat\n_START_PARAGRAPH_\nDet eksisterer to distinkte populasjoner med jordulv. Nominatformen (P. c. cristata) er utbredt i det sydlige Afrika og P. c. septentrionalis i det \xc3\xb8stlige Afrika. I s\xc3\xb8r okkuperer arten helst \xc3\xa5pne, t\xc3\xb8rre gress-sletter med en \xc3\xa5rlig nedb\xc3\xb8r p\xc3\xa5 omkring 100\xe2\x80\x93600 mm i snitt, men er ikke \xc3\xa5 finne i skog og ren \xc3\xb8rken. I \xc3\xb8st okkuperer arten helst \xc3\xa5pent land og krattskog (herunder ogs\xc3\xa5 savanne og omr\xc3\xa5der med fjellgrunn)._NEWLINE_Arten finnes i: Angola, Botswana, Egypt, Eritrea, Etiopia, Kenya, Mosambik, Namibia, Somalia, Sudan, Swaziland, S\xc3\xb8r-Afrika, S\xc3\xb8r-Sudan, Tanzania, Uganda, Zambia og Zimbabwe.\n_START_SECTION_\nAtferd\n_START_PARAGRAPH_\nJordulver er familieorienterte og monogame. Hannen og hunnen lever sammen og oppdrar avkommet til det blir ett \xc3\xa5r gammelt. Territoriet, som markeres med sekret fra analkjertlene, forsvares intenst mot inntrengere, selv om det sjelden oppst\xc3\xa5r fysiske kamper. Dyra jakter ofte solit\xc3\xa6rt og er nattaktive. Den regnes som unnvikende og sky, og er vanskelige \xc3\xa5 studere. De tar tilhold i jordhuler, som de ofte overtar etter jordsvin, fordi disse gjerne ligger i umiddelbar n\xc3\xa6rhet av tuene til termitter eller maur som disse dyra i all hovedsak livn\xc3\xa6rer seg p\xc3\xa5. Arten jakter ogs\xc3\xa5 sm\xc3\xa5gnagere og annet sm\xc3\xa5vilt de m\xc3\xa5tte komme over. Og i en viss grad spiser den ogs\xc3\xa5 \xc3\xa5tsler._NEWLINE_Paringen foreg\xc3\xa5r om sommeren. Hunnen g\xc3\xa5r drektig i cirka 91 dager og f\xc3\xb8de vanligvis 2\xe2\x80\x934 valper, men det er sjelden at flere enn 2 overlever. I de f\xc3\xb8rste fire ukene tilbringer valpene all tiden i hiet, der de dies av mora. Hannen vokter valpene n\xc3\xa5r mora m\xc3\xa5 finne seg mat om natta. Tiden i og ved hiet varer i cirka fire m\xc3\xa5neder, men cirka ni uker gamle vil valpene begynne \xc3\xa5 spise termitter fra omr\xc3\xa5det n\xc3\xa6rmest hiet. Etter tolv uker vil de begynne \xc3\xa5 f\xc3\xb8lge med foreldrene rundt i n\xc3\xa6romr\xc3\xa5det (i en omkrets av 300\xe2\x80\x93500 m fra hiet) n\xc3\xa5r disse spiser. Cirka fire m\xc3\xa5neder gamle er valpene avvendt og har begynt \xc3\xa5 spise alene p\xc3\xa5 territoriet, mens foreldrene vokter over dem.'